Ef ykkur langar að velja eina konfekttegund til að útbúa fyrir hátíðirnar þá þurfið þið ekki að leita lengra . Þessar kúlur eru guðdómlega góðar og henta vel við hvaða tækifæri sem er . Hér er allt uppáhaldshráefnið mitt samankomið í eina kúlu , hversu frábært ! Heslihneta í miðjunni , svo núggat , þá marsípan með Baileys og allt saman hjúpað með súkkulaði . Já svo að sjálfsögðu skreytt með gulldufti því það gerir allt fallegra . Hnoðið saman marsípani , flórsykri og Baileys . Rúllið í pylsu sem er um 4 cm í þvermál . Kælið marsípanrúllurnar á meðan þið hjúpið hneturnar ( þá er auðveldara að skera þær í sneiðar ) . Skerið núggat í þunnar sneiðar ( um 2 mm ) og vefjið utan um heila heslihnetu . Gott er að skola hendurnar reglulega þegar núggatið fer að klístrast . Setjið núggatkúlurnar í frysti á meðan annað er útbúið . Skerið marsípanið í þunnar sneiðar líkt og þið gerðuð með núggatið ( um 2 mm ) , takið kaldar / frosnar núggatvafðar hnetur úr frystinum og pakkið þeim inn í marsípan , rúllið í fallega kúlu og kælið . Bræðið súkkulaðið , ég var með 200 g af hvítum , 200 g af ljósbrúnum og 200 g af dökkum Odense súkkulaðidropum til að hafa mislitar kúlur . Ef þið eruð aðeins með einn lit dugar eflaust um 450 g því það er alltaf eitthvað sem fer til spillis í hverjum lit svo gott sé að dýfa ( ekki hægt að dýfa í lítið botnfylli ) . Gott er að dýfa kúlunum á bólakaf og veiða þær uppúr með gaffli , láta leka vel af honum og síðan ýta þeim varlega af gafflinum með öðrum gaffli svo sem minnst sjái á þeim . Stráið Odense glimmeri yfir kúlurnar áður en hjúpurinn storknar alveg . Ég gerði um 3 kúlur í senn , stráði glimmeri yfir með þurrum pensli og hélt svo áfram að dýfa . Það eru til nokkrir mismunandi litir af glimmerdufti frá Odense . Það má ýmist strá því þurru yfir líkt og hér er gert , pensla því beint á til að þekja betur eða bleyta upp í því með smá vatni / vanilludropum og skvetta á kökur eða góðgæti . Bleytt er upp í marsípaninu með smá Baileys en að sjálfsögðu má sleppa því fyrir þá sem það kjósa . Það er svo róandi að sitja og dunda sér svona í eldhúsinu . Það tók mig um 2,5 klukkustund að útbúa allar þessar kúlur . Það má auðvitað minnka uppskriftina en mér finnst þegar maður er byrjaður á annað borð , betra að gera bara nóg og setja smá í frystinn . Svo gott að eiga ef það koma gestir eða núna yfir hátíðirnar .